Title: กฎกระทรวงแบ่งส่วนราชการสำนักงานคณะกรรมการการอุดมศึกษา กระทรวงศึกษาธิการ (ฉบับที่ 2) พ.ศ. 2556

กฎกระทรวง

กฎกระทรวง
แบ่งส่วนราชการสำนักงานคณะกรรมการการอุดมศึกษา
กระทรวงศึกษาธิการ
(ฉบับที่ ๒)
พ.ศ. ๒๕๕๖[๑]

อาศัยอำนาจตามความในมาตรา ๘ วรรคหนึ่ง และมาตรา ๑๑
แห่งพระราชบัญญัติระเบียบบริหารราชการกระทรวงศึกษาธิการ พ.ศ. ๒๕๔๖
รัฐมนตรีว่าการกระทรวงศึกษาธิการออกกฎกระทรวงไว้ ดังต่อไปนี้

ข้อ ๑  ให้ยกเลิก (๒)
ของข้อ ๒ แห่งกฎกระทรวงแบ่งส่วนราชการสำนักงานคณะกรรมการการอุดมศึกษา
กระทรวงศึกษาธิการ พ.ศ. ๒๕๔๖

ข้อ ๒  ให้เพิ่มความต่อไปนี้เป็นข้อ ๒/๑ และข้อ
๒/๒ แห่งกฎกระทรวงแบ่งส่วนราชการสำนักงานคณะกรรมการการอุดมศึกษา กระทรวงศึกษาธิการ
พ.ศ. ๒๕๔๖
ข้อ ๒/๑  ในสำนักงานคณะกรรมการการอุดมศึกษา
ให้มีกลุ่มตรวจสอบภายใน
เพื่อทำหน้าที่หลักในการตรวจสอบการดำเนินงานภายในสำนักงานคณะกรรมการการอุดมศึกษา
และสนับสนุนการปฏิบัติงานของสำนักงานคณะกรรมการการอุดมศึกษา รับผิดชอบงานขึ้นตรงต่อเลขาธิการ
โดยมีอำนาจหน้าที่ ดังต่อไปนี้
(๑) ดำเนินการเกี่ยวกับการตรวจสอบด้านการบริหาร การเงิน
และการบัญชีของสำนักงานคณะกรรมการการอุดมศึกษา
(๒)
ปฏิบัติงานร่วมกับหรือสนับสนุนการปฏิบัติงานของหน่วยงานอื่นที่เกี่ยวข้อง
หรือที่ได้รับมอบหมาย
ข้อ ๒/๒  ในสำนักงานคณะกรรมการการอุดมศึกษา
ให้มีกลุ่มพัฒนาระบบบริหารเพื่อทำหน้าที่หลักในการพัฒนาการบริหารของสำนักงานคณะกรรมการการอุดมศึกษาให้เกิดผลสัมฤทธิ์
มีประสิทธิภาพ และคุ้มค่า รับผิดชอบงานขึ้นตรงต่อเลขาธิการ โดยมีอำนาจหน้าที่
ดังต่อไปนี้
(๑) เสนอแนะและให้คำปรึกษาแก่เลขาธิการเกี่ยวกับยุทธศาสตร์การพัฒนาระบบราชการภายในสำนักงานคณะกรรมการการอุดมศึกษา
(๒) ติดตาม ประเมินผล
และจัดทำรายงานเกี่ยวกับการพัฒนาระบบราชการภายในสำนักงานคณะกรรมการการอุดมศึกษา
(๓)
ประสานและดำเนินการเกี่ยวกับการพัฒนาระบบราชการร่วมกับหน่วยงานกลางต่าง ๆ และหน่วยงานในสังกัดสำนักงานคณะกรรมการการอุดมศึกษา
(๔)
ปฏิบัติงานร่วมกับหรือสนับสนุนการปฏิบัติงานของหน่วยงานอื่นที่เกี่ยวข้องหรือที่ได้รับมอบหมาย

ข้อ ๓  ให้ยกเลิก (๒)
ของข้อ ๓ แห่งกฎกระทรวงแบ่งส่วนราชการสำนักงานคณะกรรมการการอุดมศึกษา
กระทรวงศึกษาธิการ พ.ศ. ๒๕๔๖

ให้ไว้
ณ วันที่ ๓๑ มกราคม พ.ศ. ๒๕๕๖
พงศ์เทพ
 เทพกาญจนา
รัฐมนตรีว่าการกระทรวงศึกษาธิการ

หมายเหตุ
:- เหตุผลในการประกาศใช้กฎกระทรวงฉบับนี้ คือ
โดยที่ได้มีการจัดตั้งสถาบันทดสอบทางการศึกษาแห่งชาติ (องค์การมหาชน)
เพื่อเป็นองค์กรกลางในการศึกษา วิจัย พัฒนา และให้บริการทางการประเมินผลทางการศึกษาและทดสอบทางการศึกษา
รวมทั้งเป็นศูนย์กลางความร่วมมือด้านการทดสอบทางการศึกษาในระดับชาติและระดับนานาชาติ
โดยโอนบรรดากิจการ ทรัพย์สิน สิทธิ หนี้สิน
และเงินงบประมาณของสำนักงานคณะกรรมการการอุดมศึกษา กระทรวงศึกษาธิการ
เฉพาะในส่วนที่เกี่ยวกับสำนักทดสอบกลางไปเป็นของสถาบันทดสอบทางการศึกษาแห่งชาติ
(องค์การมหาชน) ที่จัดตั้งขึ้นใหม่ เพื่อให้สอดคล้องกับการดำเนินการดังกล่าว
และสมควรกำหนดให้มีกลุ่มตรวจสอบภายในและกลุ่มพัฒนาระบบบริหารขึ้นในสำนักงานคณะกรรมการการอุดมศึกษา
กระทรวงศึกษาธิการ เพื่อทำหน้าที่ในการตรวจสอบการดำเนินงาน สนับสนุนการปฏิบัติงาน
และพัฒนาการบริหารของสำนักงานคณะกรรมการการอุดมศึกษา อันจะทำให้การปฏิบัติภารกิจตามอำนาจหน้าที่มีประสิทธิภาพและประสิทธิผลยิ่งขึ้น
 จึงจำเป็นต้องออกกฎกระทรวงนี้

ปริยานุช/ผู้จัดทำ
๘ กุมภาพันธ์
๒๕๕๖

ปณตภร/ผู้ตรวจ
๑๑ กุมภาพันธ์
๒๕๕๖

[๑] ราชกิจจานุเบกษา
เล่ม ๑๓๐/ตอนที่ ๑๓ ก/หน้า ๒๒/๖ กุมภาพันธ์ ๒๕๕๖